**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 08.06.2023, ora 08.00 – 09.06.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 09.06.2023, ora 07.00**

**RÂURI**

Debitele au fost în creștere, ca urmare a precipitațiilor căzute în interval și propagării, pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Timiș, Bârzava, Moravița, Caraș și cursul superior al Prutului (sectorul s.h. Oroftiana – s.h. Rădăuți Prut).

Pe râurile din bazinele: Mureș, Bega, Nera, Cerna și Jiu debitele au fost în scădere și relativ staționare pe celelalte râuri din țară.

Scurgeri importante pe versanți, torenți, pâraie, viituri rapide pe râurile mici cu efecte de inundații locale și creșteri mai importante de niveluri și debite, s-au înregistrat şi pe unele râuri mici din zonele de deal şi munte, mai ales pe cele din Maramureș, Crișana, Transilvania, ca urmare a precipitațiilor căzute în interval sub formă de aversă, izolat mai însemnate cantitativ.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Bârzava, Caraș, cursul mijlociu și inferior al Timișului și mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Barcău, Târnave, Buzău, Siret (exceptând Moldova şi Bistrița), afluenții Prutului și unele râuri din bazinele superioare ale Oltului, Argeșului.

În interval au fost emise două **ATENȚIONĂRI HIDROLOGICE** pentru fenomene imediate și două **AVERTIZĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ** nr. 61 din 08.06.2023.

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Arieș, Timiș, Bârzava, Moravița, Caraș, Nera, Cerna, bazinele superioare ale Begăi, Bistriței, Moldovei, Sucevei, cursul mijlociu al Mureșului și cursul superior al Prutului, unde vor fi în creștere ca urmare a precipitațiilor prognozate și propagării și pe cursul inferior al Mureșului și bazinul mijlociu și inferior al Begăi, unde vor fi în scădere.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale și creșteri mai importante de niveluri și debite, cu posibile depășiri ale **COTELOR DE ATENŢIE** pe unele râuri mici din zonele de deal și munte, mai ales pe cele din jumătatea de vest a țării.

Se menține în vigoare **ATENȚIONAREA HIDROLOGICĂ** nr. 61 din 08.06.2023, până la ora 24:00.

**DUNĂRE**

Debitul la intrarea în țară (secțiunea Baziaș), în intervalul 08.06 – 09.06.2023, a fost în scădere, având valoarea de 7300 m3/s, peste media multianuală a lunii iunie (6400 m3/s).

În aval de Porțile de Fier debitele au fost în scădere pe sectorul Gruia – Vadu Oii și relativ staționare pe sectorul Brăila – Tulcea.

Din informațiile primite în interval, nivelurile se situează peste nivelul corespunzător **FAZEI I DE APĂRARE** la stațiile hidrometrice Isaccea (380+23)-jud.TL și Tulcea (320+7)-jud.TL.

Debitul la intrarea în țară (secțiunea Baziaș) va fi în scădere (7100 m3/s).

În aval de Porțile de Fier debitele vor fi în scădere.

Nivelurile se vor situa peste nivelul corespunzător **FAZEI I DE APĂRARE** la stațiile hidrometrice: Isaccea (380+22)-jud.TL și Tulcea (320+6)-jud.TL.

**Se situează în faza I-a de apărare următoarele sectoare de dig:**

- Macin-Iglița-Carcaliu, Peceneaga-Turcoaia, Ostrov-Peceneaga, Gârliciu-Dăeni, Smârdan-23 August-II, 23 August-Grindu, Grindu-Canton km 30, Crișan, Letea, Pardina, Sf. Gheorghe, (din administrarea S.G.A. Tulcea); Măcin, Smârdan, Chilia Veche, Mahmudia, (din administrarea consiliilor locale);

- Hârșova-Ciobanu, Ciobanu-Gârliciu, Gârliciu (din administrarea S.G.A. Constanța) – jud. Constanța;

**Se situează în faza a II-a de apărare următoarele sectoare de dig:**

- Canton km 30-Ciulineț, Ciulineț-Isaccea, Smardan-23 August-I, Gorgova, T. Vladimirescu, R4, R3 (din administrarea S.G.A. Tulcea); Nufăru-Victoria (din administrarea consiliilor locale); dig Șosea Măcin-Smârdan (fără deținător) - jud. Tulcea;

**Se situează în faza a III-a de apărare următoarele sectoare de dig:**

- R4 (din administrarea S.G.A. Tulcea).

**2.** **Situația meteorologică în intervalul 08.06.2023, ora 09.00 – 09.06.2023, ora 06.00**

**ÎN ŢARĂ**

Valorile termice au fost apropiate de mediile climatologice specifice datei. În nord-vestul țării și parțial în centru și la munte vremea a fost instabilă și îndeosebi după-amiaza și la începutul nopții local au fost perioade cu înnorări temporar accentuate, averse și descărcări electrice. Aversele au avut și caracter torențial, iar pe alocuri cantitățile de apă au depășit 25...35 l/mp (până la 46 l/mp la Almașu - județul Sălaj). În restul teritoriului, cerul a fost variabil, cu unele înnorări și ploi slabe în Banat și izolat în Oltenia și Muntenia. Vântul a suflat slab și moderat. Temperaturile maxime sau încadrat între 19 grade la Huedin și 30 de grade la București-Filaret. La ora 06 valorile termice erau cuprinse între 8 grade la Întorsura Buzăului și 21 de grade la Sulina.

OBSERVAȚII: de ieri de la ora 6 au fost în vigoare 15 avertizări cod portocaliu și 4 atenționări cod galben pentru fenomene meteorologice periculoase imediate, emise după cum urmează:

- SRPV Cluj Napoca: 7 avertizări cod portocaliu;

- SRPV Timișoara: 4 avertizări cod portocaliu și 1 atenționare cod galben;

- SRPV Sibiu: 1 avertizare cod portocaliu și 3 atenționări cod galben;

-SRPV Bacău: 1 avertizare cod portocaliu;

- CNPM: 2 avertizări cod portocaliu (1 pentru SRPV Sibiu și Cluj-Napoca și 1 pentru SRPV Cluj-Napoca).

**LA BUCUREŞTI**

Vremea a continuat să fie frumoasă, cu un regim termic apropiat de cel normal pentru această dată. Cerul a fost mai mult senin, iar vântul a suflat slab și moderat. Temperatura maximă a fost de 28 de grade la Afumați și Băneasa și de 30 de grade la Filaret. La ora 6 se înregistrau 11 grade la Băneasa şi 13 grade la Filaret și Afumați.

**3. Prognoza meteorologică în intervalul 09.06.2023, ora 09.00–10.06.2023, ora 09.00**

**ÎN ŢARĂ**

În Banat, Crișana, Maramureș, Transilvania și la munte, vremea va fi în general instabilă, cu înnorări temporar accentuate, descărcări electrice, averse torențiale, izolat grindină, intensificări de scurtă durată ale vântului și vijelii. În intervale scurte de timp sau prin acumulare cantitățile de apă vor fi de 20...25 l/mp și pe spații mici de peste 40 l/mp. În restul țării, vremea va fi predominant frumoasă, cu cer variabil, iar averse izolate vor fi în cursul serii și al nopții cu probabilitate mai mare în Oltenia. Temperaturile maxime vor caracteriza o vreme răcoroasă în regiunile vestice și nord-vestice și se vor situa în jurul normelor perioadei în celelalte zone, astfel că la nivelul întregii țări se vor încadra între 21 și 30 de grade; minimele termice vor fi cuprinse între 8...10 grade în depresiunile intramontane și 18...19 grade pe litoral. Dimineața și noaptea, cu totul izolat vor fi condiții de ceață.

**LA BUCUREŞTI**

Vremea va fi frumoasă și caldă. Cerul va fi variabil, iar vântul va sufla slab și moderat. Temperatura maximă va fi de 29...30 de grade și cea minimă de 13...15 grade.

1. ***CALITATEA APELOR***

***Administrația Navală Română Constanța*** informează despre producerea, în data de 08.06.2023 in jurul orei 17.00, la bordul navei tanc Fairchem Kiso, acostata in dana 6, port Constanta, aflata sub operatiuni de imbarcare ulei vegetal, prin transfer direct de la barja tanc UBC Palladin, a avut loc o deversare de ulei vegetal pe puntea principala in bordul babord, din cauza avarierii unui echipament de pe linia de incarcare din bordul babord. Ulterior, o cantitate mica de ulei vegetal sub forma de stropi a fost luata de vant de la nivelul puntii principale ajungand in apa marii, suprafata de luciu de apa afectata fiind de cca. 10 mp. Măsuri întreprinse: echipajul navei tanc Fairchem Kiso a actionat imediat, la nivelul puntii principale a navei si local, la suprafata apei, cu materiale specifice, limitand si curatand suprafata afectata. A fost anuntat disp. Nave Tehnice, din cadrul CN APM Constanta, dar nu a fost nevoie de interventia navei de depoluare, deoarece s-a actionat rapid, la fata locului, iar substanta poluanta nu face parte din categoria hidrocarburilor, fiind de natura vegetala.Comandantul navei tanc, Saklani Vijay, a fost sanctionat contraventional cu suma de 8.000 lei pentru poluarea apelor nationale navigabile, in conformitate cu prevederile art. 4 lit. a din HG 876 din 2007.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Agenția pentru Protecția Mediului Argeș*** informează despre producerea, în data de 08.06.2023, ora 10.30, unei poluări accidentale cu 50 litri țiței și 100 l apa sărată din cauza coroziunii unei conducte de transport aparținând SC OMV Petrom SA, zona localității Bradu, județul Argeș. A fost afectată o suprafață de aproximativ 15 ml canal ape pluviale. Măsuri întreprinse: izolarea conductei, remedierea avariei, ecologizarea zonei.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA COMUNICARE